गत मंगलवार को प्रान्तिक कौंसिल में एक ऐसा प्रस्ताव पेश किया गया था, जिससे केवल हिन्दुओं ही का नहीं, किन्तु देश भर का बड़ा ही घना सम्बन्ध है. माननीय लाला सुखवीर सिंह ने कौंसिल में पशु-रक्षा का प्रस्ताव पेश किया. वर्मा के सूखा मांस के व्यापार को रोक देने की बात उन्होंने उठाई थी. लाखों पशु हर साल इसी व्यापार के लिए मारे जाते हैं, और इसका फल यह हो रहा है कि देश में अच्छे पशुओं की संख्या कम हो रही है. खेती के लिए अच्छे पशु नहीं मिलते, घी-दूध की कमी हो रही है, और ये बातें भारत जैसे कृषि प्रधान देश के लिए किसी तरह भी हितकर नहीं.